Αδούλωτοι σκλάβοι

Το  Αδούλωτοι σκλάβοι είναι Ελληνική πολεμική δραματική ταινία του 1946 σε σκηνοθεσία Βίωνα Παπαμιχάλη και παραγωγή της Νόβακ Φιλμ.

 Πλοκή 

Λίγο πριν ξεσπάσει ο Β' Παγκόσμιος Πόλεμος, στην Αθήνα, μια παρέα νέων έχει φτιάξει θεατρική ομάδα και πρόκειται να ανεβάσει το Όνειρο θερινής νυκτός του Ουίλλιαμ Σαίξπηρ. Έρχεται όμως ο πόλεμος να ματαιώσει τα σχέδιά τους.

Με την Κατοχή, οι φίλοι αφήνουν τις οικογένειές τους για να μπουν στην Αντίσταση, στην οποία και αφιερώνονται. Μερικοί θυσιάζουν τη ζωή τους στον αγώνα κατά των κατακτητών. Ο Δημήτρης (Γιώργος Ταλάνος) και η Τιτάνια (Έλλη Λαμπέτη) ερωτεύονται ο ένας τον άλλο, ενώ ο αγώνας κλιμακώνεται, αλλά ο έρωτάς τους δεν ολοκληρώνεται ποτέ. Τόσο η Ελένη όσο και ο αρχηγός της παρέας τρέφουν ανέκφραστα τρυφερά αισθήματα για τον πιανίστα, ο οποίος συλλαμβάνεται, βασανίζεται και θανατώνεται. Η ταινία, εξάλλου, είναι μία από τις πρώτες ελληνικές ταινίες στις οποίες αποτυπώνονται εικόνες ομοφυλοφιλίας.

Στη συνέχεια, η ταινία παρουσιάζει μια σειρά από αντιστασιακές πράξεις στις οποίες συμμετέχουν τα μέλη της παρέας. Κλείνει με πλάνα αρχείου από την απελευθέρωση της Αθήνας και με όλον τον κόσμο να πανηγυρίζει στους δρόμους μαζί με τους εναπομείναντες ζωντανούς της παρέας των αντιστασιακών (υπήρξαν τρεις νεκροί κατά τη διάρκεια του αγώνα τους).

 Διανομή ρόλων 
Έλλη Λαμπέτη - Τιτάνια
Γιώργος Ταλάνος - Δημήτρης
Ηλίας Σταματίου - πιανίστας
Ζώρας Τσάπελης - αρχηγός
Αρετή Παπούλια - Ελένη
Βασίλης Κανάκης
Βιβή Στεργιοπούλου - Άννα
Νίκος Φιλιππόπουλος - Πουκ
Εύα Πάλμερ
Λευτέρης Λαούδης
Γ. Βιανίτης
Β. Λαμπίρη
Λευτέρης Τρακάδας
Μ. Ρούσσος
Γιώργος Ρίζος
Ζ. Διαμαντοπούλου
Τάκης Ράπτης
Ηλίας Σταματίου - αφηγητής

Πληροφορίες
Ο Μάριος Πλωρίτης άρχισε να σκηνοθετεί την ταινία, αλλά σταμάτησε, επειδή φοβόταν το ενδεχόμενο αποτυχίας.  Τελικά ανέλαβε να συνεχίσει τη σκηνοθεσία μέρι το πέρας των γυρισμάτων ο Βίων Παπαμιχάλης,  κάνοντας έτσι το ντεμπούτο του ως κινηματογραφικός σκηνοθέτης.  Είναι η πρώτη εμφάνιση στον κινηματογράφο για την Έλλη Λαμπέτη και τον Ζώρα Τσάπελη. 

Οι βασικοί ήρωες της ταινίας έχουν ονόματα αντίστοιχα με αυτά των ηρώων του θεατρικού έργου Όνειρο θερινής νυκτός στο οποίο έκαναν πρόβες πριν αρχίσει ο πόλεμος.

Οι Αδούλωτοι σκλάβοι είναι η πρώτη ταινία για την οποία έγραψε μουσική ο Μάνος Χατζιδάκις. Τα κομμάτια που ακούγονται στην ταινία είναι τα εξής: 

 "Το ορατόριο της Μεγάλης Παρασκευής", ορχήστρα
 "Προς στο στερνό ξημέρωμα", χορωδία
 "Το τραγούδι της αυγής", τραγούδι: Ιωάννα Άλβα

Η πανέμορφη τότε Αρετή Παπούλια που δεν συνέχισε μετά ως ηθοποιός είναι η μητέρα της σημερινής μεγάλης μας ηθοποιού Ελένης Κοκκίδου.

 Αναφορές 

 Πηγές 
To Αδούλωτοι σκλάβοι στην Ταινιοθήκη της Ελλάδος

Κατηγορία:Ελληνικές ταινίες της δεκαετίας 1940
Κατηγορία:Ταινίες του 1946
Κατηγορία:Ελληνικές δραματικές ταινίες
Κατηγορία:Ελληνόφωνες ταινίες
Κατηγορία:Ελληνικές πολεμικές ταινίες
Κατηγορία:Ταινίες με μουσική σύνθεση Μάνου Χατζιδάκι
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Νόβακ Φιλμ
Κατηγορία:Ελληνικές ασπρόμαυρες ταινίες
Κατηγορία:Σκηνοθετικό ντεμπούτο σε ταινίες